Det forventes, at mange møder op for at mindes forretningsmanden Lars Larsen. I den forbindelse har familien en særlig forespørgsel.

Der vil i dag blive sagt et sidste farvel til en af Danmarks største forretningsmænd, efter han mandag sov stille ind i sit hjem i Silkeborg, 71 år gammel.

Men inden da vil Jysk-koncernens ansatte samlet mindes og ære Lars Larsen, fortæller Rune Pedersen, kommunikationsdirektør i Jysk.

- Vi holder et minuts stilhed for alle 25.000 ansatte i hele Lars Larsen Group klokken 12 dansk tid, siger han til TV 2.

Lars Larsen åbnede den første Jysk Sengetøjslager-butik i Aarhus i 1979. I dag ligger der omkring 2500 Jysk-butikker i mere end 40 lande. Foto: Niels Ahlmann Olesen / Ritzau Scanpix

Offentlig bisættelse

Bisættelsen er offentlig og finder sted klokken 14.00 i Sejs-Svejbæk Kirke, der ligger få hundrede meter fra Lars Larsens hjem. Rune Pedersen håber dog, at folk vil respektere, at det er en forholdvis lille kirke.

- Det er vigtigt, at der er plads til familie og venner. Det er en familie, der har mistet en mand, en far og bedstefar, og det er først og fremmest det, det handler om, siger han til TV 2.

Det forventes, at der udover familie og venner vil være både borgmestre og flere tidligere forretningsforbindelser, da mange af dem har haft en nær relation til Lars Larsen, lyder det fra pressedirektøren.

Frabeder sig blomster

I forbindelse med bisættelsen har familien sendt en særlig forespørgsel ud til de danskere, der ønsker at komme med en gestus efter Lars Larsens bortgang.

Det er Sejs-Svejbæk Kirke ved Silkeborg, der kommer til at danne rammen om Lars Larsens bisættelse. Foto: Bo Amstrup / Bo Amstrup / Ritzau Scanpix

De efterladte ønsker ikke blomster i massevis, men håber i stedet, at folk vil støtte kampen mod kræften.

- Det er vores håb og ønske, at alle, der ville have givet en blomst eller krans i forbindelse med bisættelsen, i stedet vil betænke Kræftens Bekæmpelse med en mindegave. Vi tror på, at det kan gøre en forskel, lyder beskeden på Kræftens Bekæmpelses hjemmeside underskrevet Lars Larsens kone, Kristine 'Kris' Brunsborg, sønnen Jacob Brunsborg, datteren Mette Brundborg, svigerbørnene Helle og Jørgen samt børnebørnene Christian, Christine, Søren og Line.

Den opfordring har mange allerede taget til sig, og indsamlingen er i skrivende stund nået op over 260.000 kroner.

Købmanden nåede at opbygge et stort netværk gennem sine mange år i branchen. Her ses flagene på halv stang hos Jysks hovedkvarter i Brabrand ved Aarhus. Foto: Henning Bagger / Ritzau Scanpix

Stor opmærksomhed

Siden mandag har et stort antal danskere udtrykt deres sorg og medfølelse i forbindelse med Lars Larsens død, blandt andet på sociale medier.

- Vi har oplevet utrolig mange mennesker, der har lagt blomster og sendt hilsner, og vi har set flere artikler, hvor mange skriver pæne kommentarer, siger Rune Petersen.

Lars Larsen blev for alvor et kendt ansigt, da han tonede frem i tv-reklamer med sit ”go’daw” og ”jeg har et godt tilbud til dig”. Foto: Henning Bagger / Scanpix Denmark

Lars Larsen - blå bog Lars Larsen blev født 6. august 1948 i den jyske by Arnborg og voksede op i Hurup. Han var gift med Kristine Brunsborg, som han havde børnene Jacob Brunsborg og Mette Brunsborg med. Lars Larsen åbnede den første Jysk Sengetøjslager-butik i Aarhus i 1979. I dag ligger der omkring 2500 Jysk-butikker i mere end 40 lande. Han oprettede senere Lars Larsen Group, der foruden Jysk, står bag kæder som Ilva, Bolia.com og Sengespecialisten. Jysk er i dag kongelig hofleverandør, og Lars Larsen modtog blandt megen hæder det danske ridderkors og fik sin egen vej ’Lars Larsens Vej’ i Tørring-Uldum Kommune.

- Det viser tydeligt, at Lars Larsen var utrolig populær og en mand, mange føler, de kender. Der er mange danskere, der har været inde at kondolere, og det betyder meget for familien, fortsætter kommunikationsdirektøren.

Og det forventes da også, at der bliver fuld kirke under dagens ceremoni.

Det har tidligere været på tale, at der skulle opstilles højtalere foran kirken, så man også kan følge med, hvis man ikke har fået en af de 180 pladser. Men torsdag formiddag bekræftede Gert Kristoffersen fra Resenbro Begravelsesforretning overfor TV 2, at det altså ikke bliver aktuelt.

Efter bisættelsen vil der være gravøl for de nærmeste i Jysks hovedkvarter i Brabrand.

Mindeplads for Lars Larsen

Familien håber først og fremmest, at folk vil støtte indsamlingen i stedet for at købe blomster, men hvis man alligevel ønsker at lægge en buket, er det også muligt.

Man har siden tirsdag kunnet lægge blomster på en mindeplads tæt på Lars Larsens gravsted.

Det er ifølge Jysks pressedirektør tydeligt, at Lars Larsen var en populær mand blandt danskerne. Foto: Henning Bagger / Ritzau Scanpix

Vil videreføre livsværk

Nyheden om Lars Larsens sygdom kom frem midt i juni, efter at forretningsmanden havde sendt en meddelelse ud til medarbejderne i Jysk Nordics, dog uden at beskrive alvoren.

Det blev først offentligt kendt senere på måneden, at Lars Larsen havde fået konstateret fremskreden leverkræft. Samtidig trådte han også tilbage som bestyrelsesformand for Jysk og Lars Larsen Group med øjeblikkelig virkning.

19. august kom den triste meddelelse så fra koncernen, som Lars Larsen nåede at stå i spidsen for næsten frem til sin død: Købmanden var sovet stille ind.

- Vi har i dag mistet vores far, mand og bedstefar, og Danmark har mistet en enestående købmand. Han vil blive savnet af os alle, og når vi har sørget over vores store tab, vil vi fortsat gøre vores bedste for at videreføre hans imponerende livsværk, udtalte sønnen Jacob Brunsborg i meddelelsen.

Den 71-årige Lars Larsen har efterladt sig en kone, to børn og et sengetøjsimperium.